
Atkurtos Lietuvos šimtmetį kūrė daug herojų: partizanai, signatarai, aviatoriai, sportininkai, naujakuriai. Paprasti žmonės, kuriems rūpėjo ir kurie veikė. Šiandien jais esame mes.

Artėja atkurtos Lietuvos Šimtasis gimtadienis. Įteikime savo Šimtmečio dovanas – veikime, kurkime, savanoriaukime. Būkime aktyviais ir neabejingais piliečiais ˗ tais, kuriems rūpi, kurie patys kuria malonesnę aplinką, tvirtesnę bendruomenę, rūpinasi kitais ir įgalina kitus.
Projektas „Šimtmečio dovanos“ siekia padėti savanorystės iniciatyvoms augti, pritraukti daugiau žmonių, paskatinti kurtis naujas savanorystės tradicijas bendruomenėse, kaimynystėse, kolektyvuose ar šeimose. Daugiau savanorių – daugiau dovanų Lietuvai, daugiau gražių dovanų Lietuvos žmonėms, gražesnė šventė mūsų valstybei.

Kaip dovanoti Šimtmečio dovanas? 
Kiekvienas galime padovanoti dovaną Lietuvai – gerą darbą, kuris sukuria bendrystę, pagražina aplinką, padeda ar įgalina kitus. 
Kviečiame registruoti dovanas interneto svetainėje http://www.lietuva.lt/100/lt/simtmecio-dovanos/apie pagal šias kategorijas:

˗ Laikas bendrystei – kuriame bendruomenės, kolektyvo ar organizacijos tradicijas, suburiančias žmones leisti laiką kartu, skatiname pilietiškumą, stipriname socialinius ryšius, švenčiame nacionalines, miesto ar bendruomenės šventes. 

˗ Laikas gražesnei aplinkai – tvarkome ir gražiname savo bendruomenės, kaimo, miesto aplinką;  surinktos šiukšlės viešose erdvėse, pasodintos gėlės ar medžiai, nudažyti suoliukai, suremontuota vaikų žaidimo aikštelė, suremontuota tvora ar padarytas remontas bendruomenėje nepasiturinčiai šeimai. 

˗ Laikas kitam – pasirūpiname mūsų aplinkoje gyvenančiais neįgaliaisiais, sergančiais, vienišais senjorais, vaikais, nepasiturinčiomis šeimomis, skirdami savo dėmesį ir laiką. 

˗ Laikas dalijantis savo žiniomis – dalinamės savo profesinėmis žiniomis, kurios įgalina kitus siekti savo tikslų (konsultavimas verslumo, komunikacijos, IT, amatų, teisiniais, projektų valdymo ar kitais klausimais).

Registruoti galima visas veiklas vykdytas 2017 m. sausio 1 d.– lapkričio 20 d. 
Dovanas registruoti gali nevyriausybinės organizacijos, bendruomenės, viešosios įstaigos, privatūs asmenys ar įmonės. 

Registracija vyksta iki 2017 m. lapkričio 20 d. 
Užregistruotos ir atrinktos Šimtmečio dovanos bus viešinamos informacinių partnerių pagalba, taip suteikiant daugiau viešumo gražioms iniciatyvoms ir skatinant prisijungti prie savanoriškos veiklos kuo daugiau žmonių. Kiekvieną savaitę įdomiausios, aktyviausios ar originaliausios iniciatyvos projekto rėmuose bus viešinamos atskirai.

Gruodžio 5 d. –Tarptautinę savanorio dieną – bus surengta šventė visiems dovanojusiems Šimtmečio dovanas!

